નવસારી નગરપાલિકા શહેરના તમામ ઘરો, મિલકતધારકોને સૂકો કચરો અને ભીનો કચરો અલગથી આપવા ડસ્ટબીનો આપશે. શહેરમાં અંદાજિત 70 હજાર મિલકતો હોય 1.40 લાખ ડસ્ટબીનો અપાશે. આ અપાયેલ બે ડસ્ટબીનો ઉપર ‘સૂકો’ અને ‘ભીનો કચરો’ એમ લખાયું હોય તે રીતે અલગ અલગ કચરાનું વર્ગીકરણ ઘરેથી જ કરી પાલિકાનાં વાહનોમાં આપવાનું રહેશે. આખા શહેરમાંથી વર્ગીકરણ કરી મેળવાયેલો સૂકો અને ભીનો કચરો પાલિકા કચરાની ડમ્પીંગ સાઇટે લઇ જશે. ત્યાં ભીના કચરાને પ્રોસેસીંગ યુનિટમાં નાંખી ખાતર વિગેરે બનાવવાની પ્રક્રિયા હાથ ધરાશે. જ્યારે સૂકો કચરો પણ અલગથી ઠાલવવામાં આવશે. જેનો પણ જેટલો ઉપયોગ થઇ શકશે એટલો કરાશે, એમ પાલિકાનાં સૂત્રમાંથી જાણવા મળ્યું છે. સૂકા અને ભીના કચરાના પ્રોસેસીંગ માટે પાલિકાએ કોન્ટ્રાક્ટ આપ્યો છે. જે પાર્ટીએ બંદરરોડ ઉપર શેડ ઉભો કરી યુનિટ કાર્યરત કરવાની કામગીરી અગાઉથી શરૂ પણ કરી દીધી છે.